王冕
题魏仲远筠深轩
君家住处多幽趣，绕屋琅玕净无数。
萧萧清韵动天风，冉冉晴阴生绿雾。
湖山远映苍翠稠，五月六月凉如秋。
且开三径待佳客，抵用千亩论封侯。
况尔此君高节古，纵有雪霜那可侮。
平生正直少人知，野草闲花徒媚妩。
知君古意同古贤，脱略傲笑情翩翩。
我生爱竹比君癖，栉风集雨三十年。
报老归来旧溪曲，竹色荒凉芳草绿。
岁寒无以慰孤怀，只有梅花在空谷。
闻君有竹心遑遑，便欲径造君子堂。
安能为我罗酒浆，月明吹箫呼凤凰。